D ô v o d o v á   s p r á v a

1.	Všeobecná časť

Predkladaný návrh zákona č. 104/2004 Z. z. o spotrebnej dani z vína a o zmene a doplnení ďalších zákonov (ďalej len „zákon“), t. j. zákona č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z., zákona č. 106/2004 Z. z. o spotrebnej dani z tabakových výrobkov a zákona č. 107/2004 Z. z. o spotrebnej dani z piva navrhuje riešiť v uvedených zákonoch predaj predmetov spotrebnej dane v daňových skladoch pre zahraničných zástupcov. 

Podľa čl. 23 smernice 92/12/EHS o všeobecnom systéme, držbe, preprave a kontrole tovarov podliehajúcich spotrebnej dani v znení neskorších zmien a doplnkov sú tovary podliehajúce spotrebnej dani oslobodené od spotrebnej dane, ak sú určené pre zahraničných zástupcov (osoby iných štátov požívajúce výsady a imunity podľa medzinárodných zmlúv), pričom oslobodenie je možné riešiť aj vrátením spotrebnej dane, čo je v súčasnosti premietnuté v platných zákonoch o spotrebných daniach. Vzhľadom k tomu, že platný systém je považovaný za administratívne náročný, navrhuje sa predaj predmetov spotrebnej dane zahraničným zástupcom upraviť tak, aby bol umožnený priamy nákup predmetov spotrebnej dane oslobodených od spotrebnej dane v daňovom sklade pre zahraničných zástupcov. Za účelom zjednodušenia celého systému, zabezpečenia dodržania podmienky vzájomnosti sa navrhuje, aby Ministerstvo zahraničných vecí Slovenskej republiky vydalo potvrdenie o postavení zahraničného zástupcu a o splnení podmienky vzájomnosti. 

Vzhľadom  na  charakter  predkladaného  návrhu  zákona  a nenavrhovanie zmien súčasne
platných sadzieb dane nebolo potrebné predložiť návrh zákona na prerokovanie v Rade hospodárskej a sociálnej dohody Slovenskej republiky.

Návrh zákona nie je v rozpore s Ústavou Slovenskej republiky, ani s inými zákonmi a medzinárodnými zmluvami, ktorými je Slovenská republika viazaná.

Návrh zákona nepredpokladá potrebu vytvárania nových pracovných miest.

DOLOŽKA ZLUČITEĽNOSTI
návrhu zákona, ktorým sa mení a dopĺňa zákon č. 104/2004 Z. z. o spotrebnej dani z vína a o zmene a doplnení ďalších zákonov 
s právom Európskych spoločenstiev a právom Európskej únie

1.	Navrhovateľ zákona: 
Vláda Slovenskej republiky
2.	Názov návrhu zákona:
Návrh zákona, ktorým sa mení a dopĺňa zákon č. 104/2004 Z. z. o spotrebnej dani z vína a o zmene a doplnení ďalších zákonov
3.	Záväzky Slovenskej republiky vo vzťahu k Európskym spoločenstvám a Európskej únii:
a)	Návrh zákona patrí svojou problematikou medzi prioritné oblasti aproximácie práva uvedené v článku 70 Európskej dohody o pridružení - nepriame zdaňovanie.
Z hľadiska Národného programu pre prijatie acquis communautaire za rok 2001 predkladaný návrh zákona patrí medzi prioritné oblasti aproximácie práva - Kapitola č. 10 - Dane a taktiež je prioritou aj podľa Partnerstva pre vstup.
Návrh zákona patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie - Kapitola 22 Bielej knihy - Nepriame zdaňovanie.
Problematika návrhu zákona je obsiahnutá v screeningovej kapitole č. 10 - Dane.
b)	Negociačná pozícia (CONF-SK 64/00) bola odovzdaná dňa 14. novembra 2000. Kapitola č. 10 - Dane bola otvorená dňa 12. júna 2001 a predbežne uzavretá dňa 21. marca 2002 (CONF-SK 9/02). Z negociačnej pozície ku kapitole č. 10 - Dane v oblasti spotrebných daní vyplývajú pre SR najmä tieto záväzky: zavedenie všeobecného systému uplatňovania spotrebnej dane (smernica č. 92/12/EHS), upresnenie štruktúry predmetu dane, harmonizácia sadzieb dane na úroveň minimálnych sadzieb uvedených v smerniciach ES. Slovenská republika žiada pre spotrebné dane jedno prechodné obdobie a jednu výnimku. 
4.	Problematika spotrebných daní:
a)	je upravená v práve Európskych spoločenstiev:
•	v článkoch 90 až 93 Zmluvy o založení ES,
•	v smernici Rady 69/169/EHS z 28. mája 1969 o zosúladení ustanovení zákonov, iných predpisov a administratívnych opatrení týkajúcich sa oslobodenia od dane z obratu a od spotrebnej dane pre dovoz v rámci medzinárodného cestovania (Úradný vestník Európskych spoločenstiev L 133 zo 04.06.1969) v znení
•	smernice Rady 72/230/EHS z 12.06.1972 (Úradný vestník Európskych spoločenstiev L 139 zo 17.06.1972),
•	smernice 78/1032/EHS z 19.12.1978 (Úradný vestník Európskych spoločenstiev L 366 z 28.12.1978),
•	smernice 78/1033/EHS z 19.12.1978 (Úradný vestník Európskych spoločenstiev L 366 z 28.12.1978),
•	smernice 81/933/EHS zo 17.11.1981 (Úradný vestník Európskych spoločenstiev L 338 z 25.11.1981),
•	smernice 82/443/EHS z 29.06.1982 (Úradný vestník Európskych spoločenstiev L 206 zo 14.07.1982),
•	smernice 84/231/EHS z 30.04.1984 (Úradný vestník Európskych spoločenstiev L 117 z 03.05.1984),
•	smernice 85/348/EHS z 08.07.1985 (Úradný vestník Európskych spoločenstiev L 183 zo 16.07.1985),
•	smernice 87/198/EHS zo 16.03.1987 (Úradný vestník Európskych spoločenstiev L 078 z 20.03.1987),
•	smernice 88/664/EHS z 21.12. 1988 (Úradný vestník Európskych spoločenstiev L 382 z 31.12.1988),
•	smernice 89/194/EHS z 13.03.1989 (Úradný vestník Európskych spoločenstiev L 073 zo 17.03.1989),
•	smernice 89/220/EHS z 07.03.1989 (Úradný vestník Európskych spoločenstiev L 092 z 05.04.1989),
•	smernice 91/191/EHS z 27. 03. 1991 (Úradný vestník Európskych spoločenstiev L 094 z 16.04.1991),
•	smernice 91/673/EHS z 19.12.1991 (Úradný vestník Európskych spoločenstiev L 373 z 31.12.1991),
•	smernice 91/680/EHS zo 16.12.1991(Úradný vestník Európskych spoločenstiev L 376 z 31.12.1991),
•	smernice 92/12/EHS z 25.02.1992 (Úradný vestník Európskych spoločenstiev L 076 z 23.03.1992),
•	smernice 92/111/EHS zo 14.12.1992 (Úradný vestník Európskych spoločenstiev L 384 z 30.12.1992),
•	smernice 94/4/ES zo 14.02.1994 (Úradný vestník Európskych spoločenstiev L 060 z 03.03.1994),
•	smernice 00/47/ES z 20.07.2000 (Úradný vestník Európskych spoločenstiev L 193 z 29.07.2000).
•	v smernici Rady 92/12/EHS z 25. februára 1992 o všeobecnom systéme pre výrobky podliehajúce spotrebnej dani, o držbe, pohybe a monitorovaní takýchto výrobkov (Úradný vestník Európskych spoločenstiev L 076 z 23.03.1992) v znení
•	smernice Rady 92/108/EHS zo 14. decembra 1992 Úradný vestník Európskych spoločenstiev L 365 z 31.12.1994),
•	smernice Rady 94/74/ES z 22. decembra 1994 (Úradný vestník Európskych spoločenstiev L 365 z 31.12.1994),
•	smernice Rady 96/99/ES z 30. decembra 1996 (Úradný vestník Európskych spoločenstiev L 008 z 11.01.1997),
•	smernice Rady 2000/44/ES z 30. júna 2000 (Úradný vestník Európskych spoločenstiev L 161 z 01.07.2000),
•	smernice Rady 2000/47/ES z 20. júla 2000 (Úradný vestník Európskych spoločenstiev L 193 z 29.07.2000),
•	v smernici Rady 92/83/EHS z 19. októbra 1992 o zosúladení štruktúr spotrebných daní z alkoholu a alkoholických nápojov (Úradný vestník Európskych spoločenstiev L 316 zo 31.10.1992),
•	v smernici Rady 92/84/EHS z 19. októbra 1992 k priblíženiu sadzieb spotrebnej dane na alkohol a alkoholické nápoje (Úradný vestník Európskych spoločenstiev L 316 z 31.10.1992),
•	v smernici Rady 92/79/EHS z 19. októbra 1992 o aproximácii daní z cigariet (Úradný vestník Európskych spoločenstiev L 316 z 31.10.1992) v znení
•	smernice Rady 99/81/ES z 29. júla 1999 (Úradný vestník Európskych spoločenstiev L 211 z 11.08.1999),
•	smernice Rady 2002/10/ES z 12. februára 2002 (Úradný vestník Európskych spoločenstiev L 046 zo 16.02.2002),
•	smernice Rady 2003/117/ES z 5. decembra 2003 (Úradný vestník Európskych spoločenstiev L 333 z 20.12.2003),
•	v smernici Rady 92/80/EHS z 19. októbra 1992 o aproximácii daní z tabakových výrobkov s výnimkou cigariet (Úradný vestník Európskych spoločenstiev L 316 z 31.10.1992) v znení
•	smernice Rady 99/81/ES z 29. júla 1999 (Úradný vestník Európskych spoločenstiev L 211 z 11.08.1999),
•	smernice Rady 2002/10/ES z 12. februára 2002 (Úradný vestník Európskych spoločenstiev L 046 zo 16.02.2002),
•	smernice Rady 2003/117/ES z 5. decembra 2003 (Úradný vestník Európskych spoločenstiev L 333 z 20.12.2003),
•	v smernici Rady 95/59/ES z 27. novembra 1995 o iných daniach, ktoré ovplyvňujú spotrebu vyrobeného tabaku, ako je daň z obratu (Úradný vestník Európskych spoločenstiev L 291 zo 06.12.1995) v znení
•	smernice Rady 99/81/ES z 29. júla 1999 (Úradný vestník Európskych spoločenstiev L 211 z 11.08.1999),
•	smernice Rady 2002/10/ES z 12. februára 2002 (Úradný vestník Európskych spoločenstiev L 046 zo 16.02.2002),

Články 90 až 93 Zmluvy o ES upravujú záväzky členských štátov v oblasti priameho a nepriameho zdaňovania.
Smernica Rady 69/169/EHS vymedzuje ustanovenia o oslobodení od dani z pridanej hodnoty a spotrebnej dane pre tovary, ktoré nemajú komerčný charakter a ktoré tvoria súčasť osobnej batožiny cestujúcich prichádzajúcich z tretích krajín.

Smernica Rady 92/12/EHS stanovuje systém pre výrobky podliehajúce spotrebnej dani a iným nepriamym daniam, s výnimkou dane z pridanej hodnoty a daní, stanovených spoločenstvom.
Smernica Rady 92/83/EHS obsahuje ustanovenia o harmonizácii štruktúry spotrebných daní na alkohol a alkoholické nápoje.
Smernica Rady 92/84/EHS uvádza minimálne sadzby spotrebnej dane na alkohol a alkoholické nápoje, ktoré sa majú uplatňovať v členských štátoch.
Smernica Rady 92/79/EHS stanovuje minimálne sadzby spotrebných daní z cigariet.
Smernica Rady 92/80/EHS stanovuje minimálne sadzby spotrebných daní z iných tabakových výrobkov ako sú cigarety.
Smernica Rady 95/59/ES harmonizuje štruktúru spotrebných daní z tabakových výrobkov.

Zrevidované preklady uvedených smerníc sa nachádzajú v databáze Centrálnej prekladateľskej jednotky Úradu vlády SR Inštitútu pre aproximáciu práva. V elektronickej podobe je možné si ich vyhľadať na internetovej stránke www.aprox.government.gov.sk.
d) nie je upravená v práve Európskej únie.
5.	Stupeň zlučiteľnosti návrhu zákona s právom Európskych spoločenstiev a právom 
      Európskej únie:
Návrh zákona sa nedotýka ustanovení, ktorými sa už transponovali uvedené smernice EHS/ES. Návrh zákona je úplne kompatibilný s čl. 23 smernice Rady 92/12/EHS.
6.	Gestor (spolupracujúce rezorty):
Ministerstvo financií Slovenskej republiky.
7.	Účasť expertov:
Na príprave návrhu zákona neboli zúčastnení externí experti.

II. Osobitná časť

K Čl. I

K bodom 1 a 2
Text ustanovení je potrebné upraviť v nadväznosti na nový § 31a, v ktorom sa nahrádza doterajší systém vrátenia dane zahraničným zástupcom systémom priameho oslobodenia pri nákupe vína.

K bodu 3
V nadväznosti na navrhovanú zmenu systému predaja vína zahraničným zástupcom tak, aby zahraničný zástupca mohol nakupovať víno oslobodené od spotrebnej dane v daňovom sklade pre zahraničných zástupcov, je potrebné vypustiť predmetný paragraf, a  to z toho dôvodu, že nie je možné zaviesť dvojaký systém nákupu vína zahraničnými zástupcami, a to s daňou a následným vrátením dane z nákupu vína i priamym oslobodením pri predaji vína. V dvojitom systéme nie je možné zabezpečiť v reálnom čase dodržanie ustanovených limitov nákupu.  

	K bodom 4 a 5
	Upresňujú sa podmienky na vydanie povolenia na prevádzkovanie daňového skladu tak, že na preukázanie neexistencie pohľadávok daňového úradu po lehote splatnosti voči personálne prepojeným osobám alebo majetkovo prepojeným osobám so žiadateľom postačuje čestné prehlásenie žiadateľa o uvedenej skutočnosti. 

	K bodu 6
Úpravou ustanovenia sa upresnilo, ktorá osoba je oprávnená vykonať inventarizáciu zásob vína a podať daňové priznanie, v prípade úmrtia prevádzkovateľa daňového skladu, ktorým je fyzická osoba, ak nie je známy dedič.

	K bodu 7
	Úpravou ustanovenia sa upresnila právna subjektivita žiadateľa o upustenie od zloženia zábezpeky na daň.

	K bodu 8
Úprava rieši prepravu vína oslobodeného od dane na daňovom území.

	K bodom 9, 10 a 11
	Úpravou bol presne stanovený moment, na základe ktorého je možné uplatnenie vrátenia zloženej zábezpeky na daň na prepravované víno.
	
K bodu 12
Navrhovanými ustanoveniami nového § 31a sa upravujú podmienky na prevádzkovanie daňového skladu pre zahraničných zástupcov, pričom zahraničný zástupca si môže v týchto daňových skladoch kúpiť víno oslobodené od dane len na základe povolenia na nákup vína oslobodeného od spotrebnej dane v daňovom sklade pre zahraničných zástupcov. Predmetné povolenie pre zahraničného zástupcu vydáva Colný úrad Bratislava. Prílohou povolenia je odpisový list, v ktorom Colný úrad Bratislava uvedie limit na nákup vína oslobodeného od dane za kalendárny rok. Za účelom zabezpečenia dodržania podmienky vzájomnosti sa navrhuje, aby Ministerstvo zahraničných vecí Slovenskej republiky vydalo potvrdenie o postavení zahraničného zástupcu a o splnení podmienky vzájomnosti podľa § 31a ods. 14, ktoré je prílohou k žiadosti o vydanie povolenia na nákup vína oslobodeného od spotrebnej dane v daňovom sklade pre zahraničných zástupcov.  Právnická osoba alebo fyzická osoba, ktorá chce predávať víno oslobodené od dane zahraničným zástupcom, je povinná požiadať colný úrad o vydanie povolenia na prevádzkovanie daňového skladu pre zahraničných zástupcov.

K bodom 13 a 17
V nadväznosti na úpravu uvedenú v predchádzajúcom bode, je potrebné upraviť aj texty 
ustanovení týkajúcich sa vedenia evidencií prevádzkovateľom daňového skladu pre zahraničných zástupcov, ako aj Colným úradom Bratislava, ktorý je povinný viesť elektronickú databázu vydaných povolení na nákup vína oslobodeného od dane v daňovom sklade pre zahraničných zástupcov. 

	K bodom 14, 15 a 16	
	V nadväznosti na úpravu nového § 31a, je potrebné upraviť aj texty ustanovení týkajúcich sa vedenia evidencií colným úradom.

	K bodu 18
V nadväznosti na úpravu uvedenú v § 31a, je potrebné upraviť sankciu v prípade, ak prevádzkovateľ daňového skladu pre zahraničných zástupcov poruší ustanovenia § 31a.

K bodu 19
V nadväznosti na navrhované zmeny v zákone sa upravujú prechodné ustanovenia, ktoré na tieto zmeny nadväzujú.

K bodu 20
V nadväznosti na nový § 31a sa príloha č. 2, ktorou je vzor žiadosti o vrátenie spotrebnej dane z vína zahraničnému zástupcovi, nahrádza vzorom potvrdenia Ministerstva zahraničných vecí Slovenskej republiky o štatúte zahraničného zástupcu (§ 31a ods. 2) a o splnení podmienky vzájomnosti podľa § 31a ods. 14.

K čl. II

K bodu 1
Ustanovenie sa navrhuje upraviť z toho dôvodu, že v zozname registrovaných liekov v zmysle vyhlášky Ministerstva zdravotníctva Slovenskej republiky č. 518/2001 Z. z., ktorou sa ustanovujú podrobnosti o registrácii liekov, je zaradený aj nedenaturovaný lieh kódu kombinovanej nomenklatúry 2207 a 2208 a je teda predmetom dane podľa § 4 ods. 2 písm. a) zákona č. 105/2004 Z. z. Oslobodenie od spotrebnej dane podľa § 7 ods. 1 písm. b) zákona č. 105/204 Z. z. sa vzťahuje len na lieh, ktorý bol použitý na výrobu a prípravu liekov a iných výrobkov na ochranu zdravia, avšak s výnimkou liekov a výrobkov kódu kombinovanej nomenklatúry 2207 a 2208.

K bodu 2
Ustanovenie sa navrhuje upraviť z toho dôvodu, že napríklad pri dezinfekcii niektorých nástrojov používaných v zdravotníctve nie je možné použiť denaturovaný lieh ale len lieh rafinovaný.

K bodom 3 a 4
Text ustanovení je potrebné upraviť v nadväznosti na nový § 37a, v ktorom sa nahrádza doterajší systém vrátenia dane zahraničným zástupcom systémom priameho oslobodenia pri nákupe spotrebiteľského balenia liehu.

K bodu 5
Ustanovenie je potrebné upraviť tak, aby mohlo Colné riaditeľstvo SR po dohode s odberateľom kontrolnej známky a tlačiarňou určiť aj iný rozmer kontrolnej známky ako je ustanovené vo vyhláške Ministerstva financií SR č. 206/2004 Z. z., ktorou sa ustanovujú podrobnosti o vyhotovení kontrolných známok na označovanie spotrebiteľského balenia liehu a o grafických prvkoch a údajoch na kontrolnej známke. 

K bodu 6
Ustanovenie sa navrhuje upraviť tak, že ak je predložený výtlačok kontrolnej známky (specimen) v súlade s ustanovenými požiadavkami, uvedené oznámi Colné riaditeľstvo Slovenskej republiky tlačiarni, ktorá vzorové výtlačky kontrolnej známky predložila a tlačiareň dohodnutý počet kontrolných známok predloží Colnému riaditeľstvu Slovenskej republiky, ktoré ich poskytne všetkým colným úradom ako referenčný na účely kontroly.

K bodu 7
Ustanovenie je potrebné upraviť z dôvodu, aby sa na spotrebiteľské balenie liehu predávaného v daňových skladoch pre zahraničných zástupcov nevzťahovala povinnosť toto spotrebiteľské balenie lieh označovať kontrolnou známkou.

	K bodu 8
	Upresňujú sa podmienky na vydanie poukazu na odber liehu oslobodeného od dane tak, že na preukázanie neexistencie pohľadávok daňového úradu po lehote splatnosti voči personálne prepojeným osobám alebo majetkovo prepojeným osobám so žiadateľom postačuje čestné prehlásenie žiadateľa o uvedenej skutočnosti. 

	K bodom 9 a 15
Colné riaditeľstvo SR sa navrhuje vypustiť z dôvodu, že je problematické dodržať lehotu na vydanie poukazu na odber liehu oslobodeného od dane a povolenia na prevádzkovanie daňového skladu.
	
	K bodu 10
V nadväznosti na navrhovanú zmenu systému predaja liehu zahraničným zástupcom tak, aby zahraničný zástupca mohol nakupovať spotrebiteľské balenie liehu oslobodené od spotrebnej dane v daňovom sklade pre zahraničných zástupcov, je potrebné vypustiť predmetný paragraf, a  to z toho dôvodu, že nie je možné zaviesť dvojaký systém nákupu liehu zahraničnými zástupcami, a to s daňou a následným vrátením dane z nákupu liehu i priamym oslobodením pri predaji liehu. V dvojitom systéme nie je možné zabezpečiť v reálnom čase dodržanie ustanovených limitov nákupu.  

	K bodom 11 a 12
	Upresňujú sa podmienky na registráciu a vydanie osvedčenia na prevádzkovanie liehovarníckeho závodu na pestovateľské pálenie ovocia tak, že na preukázanie neexistencie pohľadávok daňového úradu po lehote splatnosti voči personálne prepojeným osobám alebo majetkovo prepojeným osobám zo žiadateľom postačuje čestné prehlásenie žiadateľa o uvedenej skutočnosti.

	K bodom 13 a 14
	Upresňujú sa podmienky na vydanie povolenia na prevádzkovanie daňového skladu tak, že na preukázanie neexistencie pohľadávok daňového úradu po lehote splatnosti voči personálne prepojeným osobám alebo majetkovo prepojeným osobám zo žiadateľom postačuje čestné prehlásenie žiadateľa o uvedenej skutočnosti.

K bodu 16
Úpravou ustanovenia sa upresnilo, ktorá osoba je oprávnená vykonať inventarizáciu zásob liehu a podať daňové priznanie, v prípade úmrtia prevádzkovateľa daňového skladu, ktorým je fyzická osoba, ak nie je známy dedič.

K bodu 17
	Úpravou ustanovenia sa upresnila právna subjektivita žiadateľa o upustenie od zloženia zábezpeky na daň.

	K bodu 18	
Úprava rieši prepravu liehu oslobodeného od dane na daňovom území.

	K bodom 19, 20 a 21
	Úpravou bol presne stanovený moment, na základe ktorého je možné uplatnenie vrátenia zloženej zábezpeky na daň na prepravovaný lieh.

	K bodu 22
Navrhovanými ustanoveniami nového § 37a sa upravujú podmienky na prevádzkovanie daňového skladu pre zahraničných zástupcov, pričom zahraničný zástupca si môže v týchto daňových skladoch kúpiť spotrebiteľské balenie liehu oslobodené od dane len na základe povolenia na nákup liehu oslobodeného od spotrebnej dane v daňovom sklade pre zahraničných zástupcov. Predmetné povolenie pre zahraničného zástupcu vydáva Colný úrad Bratislava. Prílohou povolenia je odpisový list, v ktorom Colný úrad Bratislava uvedie limit na nákup liehu oslobodeného od dane za kalendárny rok. Za účelom zabezpečenia dodržania podmienky vzájomnosti sa navrhuje, aby Ministerstvo zahraničných vecí Slovenskej republiky vydalo potvrdenie o postavení zahraničného zástupcu a o splnení podmienky vzájomnosti podľa § 37a ods. 15, ktoré je prílohou k žiadosti o vydanie povolenia na nákup liehu oslobodeného od spotrebnej dane v daňovom sklade pre zahraničných zástupcov.  Právnická osoba alebo fyzická osoba, ktorá chce predávať lieh oslobodený od dane zahraničným zástupcom, je povinná požiadať colný úrad o vydanie povolenia na prevádzkovanie daňového skladu pre zahraničných zástupcov.

K bodom 23 a 28
V nadväznosti na úpravu uvedenú v predchádzajúcom bode, je potrebné upraviť aj texty 
ustanovení týkajúcich sa vedenia evidencií prevádzkovateľom daňového skladu pre zahraničných zástupcov, ako aj Colným úradom Bratislava, ktorý je povinný viesť elektronickú databázu vydaných povolení na nákup liehu oslobodeného od dane v daňovom sklade pre zahraničných zástupcov. 

	K bodom 24, 25, 26 a 27
	V nadväznosti na úpravu nového § 37a, je potrebné upraviť aj texty ustanovení týkajúcich sa vedenia evidencií colným úradom.

	K bodu 29
V nadväznosti na úpravu uvedenú v § 37a, je potrebné upraviť sankciu v prípade, ak prevádzkovateľ daňového skladu pre zahraničných zástupcov poruší ustanovenia § 37a.

K bodu 30
V nadväznosti na navrhované zmeny v zákone sa upravujú prechodné ustanovenia, ktoré na tieto zmeny nadväzujú.

K bodu 31
V nadväznosti na nový § 37a sa príloha č. 2, ktorou je vzor žiadosti o vrátenie spotrebnej dane z liehu zahraničnému zástupcovi, nahrádza vzorom potvrdenia Ministerstva zahraničných vecí Slovenskej republiky o štatúte zahraničného zástupcu (§ 37a ods. 2) a o splnení podmienky vzájomnosti podľa § 37a ods. 15.

K Čl. III

K bodom 1 a 2
Text ustanovení je potrebné upraviť v nadväznosti na nový § 33a, v ktorom sa nahrádza doterajší systém vrátenia dane zahraničným zástupcom systémom priameho oslobodenia pri nákupe tabakových výrobkov.

K bodu 3
Ustanovenie sa navrhuje upraviť tak, že ak je predložený výtlačok kontrolnej známky (specimen) v súlade s ustanovenými požiadavkami, uvedené oznámi Colné riaditeľstvo Slovenskej republiky tlačiarni, ktorá vzorové výtlačky kontrolnej známky predložila a tlačiareň dohodnutý počet kontrolných známok predloží Colnému riaditeľstvu Slovenskej republiky, ktoré ich poskytne všetkým colným úradom ako referenčný na účely kontroly.

K bodu 4
Ustanovenie je potrebné upraviť z dôvodu, aby sa na tabakové výrobky predávané v daňových skladoch pre zahraničných zástupcov nevzťahovala povinnosť tieto tabakové výrobky označovať kontrolnou známkou. 

K bodu 5
V nadväznosti na navrhovanú zmenu systému predaja tabakových výrobkov zahraničným zástupcom tak, aby zahraničný zástupca mohol nakupovať tabakové výrobky oslobodené od spotrebnej dane v daňovom sklade pre zahraničných zástupcov, je potrebné vypustiť predmetný paragraf, a  to z toho dôvodu, že nie je možné zaviesť dvojaký systém nákupu tabakových výrobkov zahraničnými zástupcami, a to s daňou a následným vrátením dane z nákupu tabakových výrobkov i priamym oslobodením pri predaji tabakových výrobkov. V dvojitom systéme nie je možné zabezpečiť v reálnom čase dodržanie ustanovených limitov nákupu.  
	
	K bodom 6 a 7
	Upresňujú sa podmienky na vydanie povolenia na prevádzkovanie daňového skladu tak, že na preukázanie neexistencie pohľadávok daňového úradu po lehote splatnosti voči personálne prepojeným osobám alebo majetkovo prepojeným osobám so žiadateľom postačuje čestné prehlásenie žiadateľa o uvedenej skutočnosti. 

	K bodu 8
Úpravou ustanovenia sa upresnilo, ktorá osoba je oprávnená vykonať inventarizáciu zásob tabakových výrobkov a podať daňové priznanie, v prípade úmrtia prevádzkovateľa daňového skladu, ktorým je fyzická osoba, ak nie je známy dedič.

K bodu 9
Úprava rieši prepravu tabakových výrobkov oslobodených od dane na daňovom území.

	K bodom 10, 11 a 12
	Úpravou bol presne stanovený moment, na základe ktorého je možné uplatnenie vrátenia zloženej zábezpeky na daň na prepravované tabakové výrobky.
	
	K bodu 13
Navrhovanými ustanoveniami nového § 33a sa upravujú podmienky na prevádzkovanie daňového skladu pre zahraničných zástupcov, pričom zahraničný zástupca si môže v týchto daňových skladoch kúpiť tabakové výrobky oslobodené od dane len na základe povolenia na nákup tabakových výrobkov oslobodených od spotrebnej dane v daňovom sklade pre zahraničných zástupcov. Predmetné povolenie pre zahraničného zástupcu vydáva Colný úrad Bratislava. Prílohou povolenia je odpisový list, v ktorom Colný úrad Bratislava uvedie limit na nákup tabakových výrobkov oslobodených od dane za kalendárny rok. Za účelom zabezpečenia dodržania podmienky vzájomnosti sa navrhuje, aby Ministerstvo zahraničných vecí Slovenskej republiky vydalo potvrdenie o postavení zahraničného zástupcu a o splnení podmienky vzájomnosti podľa § 33a ods. 15, ktoré je prílohou k žiadosti o vydanie povolenia na nákup tabakových výrobkov oslobodených od spotrebnej dane v daňovom sklade pre zahraničných zástupcov.  Právnická osoba alebo fyzická osoba, ktorá chce predávať tabakové výrobky oslobodené od dane zahraničným zástupcom, je povinná požiadať colný úrad o vydanie povolenia na prevádzkovanie daňového skladu pre zahraničných zástupcov.

K bodom 14 a 18
V nadväznosti na úpravu uvedenú v predchádzajúcom bode, je potrebné upraviť aj texty 
ustanovení týkajúcich sa vedenia evidencií prevádzkovateľom daňového skladu pre zahraničných zástupcov, ako aj Colným úradom Bratislava, ktorý je povinný viesť elektronickú databázu vydaných povolení na nákup tabakových výrobkov oslobodených od dane v daňovom sklade pre zahraničných zástupcov. 

K bodom 15, 16 a 17
	V nadväznosti na úpravu nového § 33a, je potrebné upraviť aj texty ustanovení týkajúcich sa vedenia evidencií colným úradom.

	K bodu 19
V nadväznosti na úpravu uvedenú v § 33a, je potrebné upraviť sankciu v prípade, ak prevádzkovateľ daňového skladu pre zahraničných zástupcov poruší ustanovenia § 33a.

K bodu 20
V nadväznosti na navrhované zmeny v zákone sa upravujú prechodné ustanovenia, ktoré na tieto zmeny nadväzujú.

K bodu 21
V nadväznosti na nový § 33a sa príloha č. 2, ktorou je vzor žiadosti o vrátenie spotrebnej dane z tabakových výrobkov zahraničnému zástupcovi, nahrádza vzorom potvrdenia Ministerstva zahraničných vecí Slovenskej republiky o štatúte zahraničného zástupcu (§ 33a ods. 2) a o splnení podmienky vzájomnosti podľa § 33a ods. 15.

	K čl. IV

K bodom 1 a 2
Text ustanovení je potrebné upraviť v nadväznosti na nový § 32a, v ktorom sa nahrádza doterajší systém vrátenia dane zahraničným zástupcom systémom priameho oslobodenia pri nákupe piva.

K bodu 3 
V nadväznosti na navrhovanú zmenu systému predaja piva zahraničným zástupcom tak, aby zahraničný zástupca mohol nakupovať pivo oslobodené od spotrebnej dane v daňovom sklade pre zahraničných zástupcov, je potrebné vypustiť predmetný paragraf, a  to z toho dôvodu, že nie je možné zaviesť dvojaký systém nákupu piva zahraničnými zástupcami, a to s daňou a následným vrátením dane z nákupu piva i priamym oslobodením pri predaji piva. V dvojitom systéme nie je možné zabezpečiť v reálnom čase dodržanie ustanovených limitov nákupu.  

	K bodom 4 a 5
	Upresňujú sa podmienky na vydanie povolenia na prevádzkovanie daňového skladu tak, že na preukázanie neexistencie pohľadávok daňového úradu po lehote splatnosti voči personálne prepojeným osobám alebo majetkovo prepojeným osobám so žiadateľom postačuje čestné prehlásenie žiadateľa o uvedenej skutočnosti. 

	K bodu 6
Úpravou ustanovenia sa upresnilo, ktorá osoba je oprávnená vykonať inventarizáciu zásob piva a podať daňové priznanie, v prípade úmrtia prevádzkovateľa daňového skladu, ktorým je fyzická osoba, ak nie je známy dedič.

	K bodu 7
	Úpravou ustanovenia sa upresnila právna subjektivita žiadateľa o upustenie od zloženia zábezpeky na daň.

	K bodu 8
Úprava rieši prepravu piva oslobodeného od dane na daňovom území.

	K bodom 9, 10 a 11
	Úpravou bol presne stanovený moment, na základe ktorého je možné uplatnenie vrátenia zloženej zábezpeky na daň na prepravované pivo.

	K bodu 12
Navrhovanými ustanoveniami nového § 32a sa upravujú podmienky na prevádzkovanie daňového skladu pre zahraničných zástupcov, pričom zahraničný zástupca si môže v týchto daňových skladoch kúpiť pivo oslobodené od dane len na základe povolenia na nákup piva oslobodeného od spotrebnej dane v daňovom sklade pre zahraničných zástupcov. Predmetné povolenie pre zahraničného zástupcu vydáva Colný úrad Bratislava. Prílohou povolenia je odpisový list, v ktorom Colný úrad Bratislava uvedie limit na nákup piva oslobodeného od dane za kalendárny rok. Za účelom zabezpečenia dodržania podmienky vzájomnosti sa navrhuje, aby Ministerstvo zahraničných vecí Slovenskej republiky vydalo potvrdenie o postavení zahraničného zástupcu a o splnení podmienky vzájomnosti podľa § 32a ods. 15, ktoré je prílohou k žiadosti o vydanie povolenia na nákup piva oslobodeného od spotrebnej dane v daňovom sklade pre zahraničných zástupcov.  Právnická osoba alebo fyzická osoba, ktorá chce predávať pivo oslobodené od dane zahraničným zástupcom, je povinná požiadať colný úrad o vydanie povolenia na prevádzkovanie daňového skladu pre zahraničných zástupcov.

K bodom 13 a 17
V nadväznosti na úpravu uvedenú v predchádzajúcom bode, je potrebné upraviť aj texty 
ustanovení týkajúcich sa vedenia evidencií prevádzkovateľom daňového skladu pre zahraničných zástupcov, ako aj Colným úradom Bratislava, ktorý je povinný viesť elektronickú databázu vydaných povolení na nákup piva oslobodeného od dane v daňovom sklade pre zahraničných zástupcov. 

	K bodom 14, 15 a 16
	V nadväznosti na úpravu nového § 32a, je potrebné upraviť aj texty ustanovení týkajúcich sa vedenia evidencií colným úradom.

	K bodu 18
V nadväznosti na úpravu uvedenú v § 32a, je potrebné upraviť sankciu v prípade, ak prevádzkovateľ daňového skladu pre zahraničných zástupcov poruší ustanovenia § 32a.

K bodu 19
V nadväznosti na navrhované zmeny v zákone sa upravujú prechodné ustanovenia, ktoré na tieto zmeny nadväzujú.

K bodu 20
V nadväznosti na nový § 32a sa príloha č. 2, ktorou je vzor žiadosti o vrátenie spotrebnej dane z piva zahraničnému zástupcovi, nahrádza vzorom potvrdenia Ministerstva zahraničných vecí Slovenskej republiky o štatúte zahraničného zástupcu (§ 33a ods. 2) a o splnení podmienky vzájomnosti podľa § 32a ods. 15.

K Čl. V

Vzhľadom na navrhované zmeny je potrebné aj náležite upraviť účinnosť tohto zákona, 
pričom účinnosť sa navrhuje dňa 1. októbra 2004 s výnimkou ustanovení, upravujúcich podmienky na prevádzkovanie daňového skladu pre zahraničných zástupcov a podmienky na vydanie povolenia na nákup predmetov spotrebnej dane v daňových skladoch pre zahraničných zástupcov, ktorých účinnosť sa navrhuje dňa 1. januára 2005.